**Apkaimju iniciatīvu līdzdalības un piederības veicināšanas projektu konkursa 2023. gada 3. uzsaukuma rezultāti**

Rīgas pilsētas Apkaimju iedzīvotāju centrs izsludināja projektu konkursu apkaimju iniciatīvu un piederības sajūtas veicināšanai ar mērķi aktualizēt un veicināt Rīgas iedzīvotāju pilsonisko līdzdalību, kā arī izglītot un informēt iedzīvotājus par šo tēmu, tai skaitā veicināt brīvprātīgo darbu un piederības sajūtu savai apkaimei, pilsētai un valstij.

Pašvaldība vēlas aktivizēt apkaimju kustību kā vienu no iedzīvotāju pašorganizācijas veidiem, lai veiktu vietējās kopienas interešu aizstāvēšanu, izzinātu iedzīvotāju problēmas un meklētu risinājumus savstarpējā iedzīvotāju un pašvaldības sadarbībā, kā arī nodrošinātu iedzīvotāju personisko līdzdalību kopienas dzīves vides uzlabošanā.

Konkursa 3. uzsaukumā tika iesniegti 16 projektu pieteikumi par kopējo pieprasīto summu **51 243 EUR**.

Konkursa rezultātā finansiāls **atbalsts piešķirts 6 projektiem** par kopējo summu **20 400 EUR**.

Konkursā iesniegtajos projektos ietverti sporta pasākumi: basketbola groza uzstādīšana un sporta svētki, Rīgas apkaimju orientēšanās kauss; dažādi kopābūšanas pasākumi, izglītojošas un izzinošas aktivitātes: prāta spēles vakari, veselīga dzīvesveida, labbūtības un kopīgas ēstgatavošanas darbnīcas, apkaimē dzīvojošo cilvēku dzīvesstāstu apzināšana un dokumentēšana, kā arī bērnu grāmatu namiņa uzstādīšana apkaimē.

|  |  |  |  |  |  |
| --- | --- | --- | --- | --- | --- |
| **N. p. k.** | **Biedrība** | **Projekta nosaukums** | **Pašvaldības piešķirtais finansējums, EUR** | **Projekta īstenošanas laiks** | **Projekta īss apraksts** |
| 1. | Čiekurkalna attīstības biedrība | "Čiekurkalna sporta svētki" | 3500,00 | 05.11.2023-30.04.2024 | Projekta ietvaros ir plānots uzstādīt basketbola jeb strītbola grozu laukumā Čiekurkalna krustcelēs, ziemas mēnešos plānots izstrādāt sporta sacensību nolikumu, dalībai sporta spēlēs uzrunāt citas Rīgas apkaimes, izstrādāt sporta svētku grafisko identitāti un projektu noslēgt ar Čiekurkalna sporta svētkiem.  Čiekurkalna sporta svētki būs apkaimi vienojošs pasākums, kas būtu interesants plašam čiekurkalniešu lokam. Lai gan Sporta svētku uzmanības centrā būs jaunais basketbola grozs, kamēr basketbola laukumā tiks izspēlēts “Čiekurkalna kauss” strītbolā starp Čiekurkalna un citām Rīgas apkaimēm, tikmēr pārējie sporta svētku dalībnieki tiks aicināti sacensties šautriņu mešanā un tālumā mešanas disciplīnās.  Lai iesaistītu apkaimes iedzīvotājus svētku tapšanā, nedēļu pirms sporta svētkiem plānots rīkot iedzīvotāju talku – basketbola laukuma un tuvējās apkārtnes sakopšanā, soliņu izgatavošanā no bluķiem un dēļiem, kas būs nepieciešami skatītāju sēdvietām turnīra. |
| 2. | SIA"KALNCIEMA IELA" | "Apkaimes koprades darbnīcas virtuvē" | 3500,00 | 01.11.2023-30.04.2024 | Projektā iecerēts veidot daudzpusīgu 12 darbnīcu ciklu Āgenskalna tirgus jaunizveidotajā koprades virtuvē “RE CEP TE” kopā ar apkaimes iedzīvotājiem un Āgenskalna tirgus draugiem par veselīgu dzīvesveidu, labbūtību un kopīgu ēstgatavošanu, iepazīstot tādas tēmas kā veselīgu maltīšu plānošana un gatavošana, budžeta risinājumi virtuvē un aprites ekonomika, apkaimes kulinārā mantojuma saglabāšana un nodošana, koprade un līdzdalība, kopienas stiprināšana caur saliedēšanos un noderīgu prasmju apgūšanu.  Šis pasākums apvienos jaunu pasākuma formātu ar sociāli nozīmīgām tēmām par līdzdalību, piederību, un īpaši iesaistīs sociāli neaizsargātas grupas, tādā veidā veicinot kopradi un pieredžu apmaiņu pilsētvidē. |
| 3. | Dzirciema un Iļģuciema apkaimju biedrība | "Dzīvesstāsti Dzirciemā, Iļģuciemā, Nordeķos un Dzegužkalnā" | 3300,00 | 01.11.2023-30.04.2024 | Projekts paredz izveidot apkaimju iedzīvotāju domubiedru grupu apkaimē dzīvojošo cilvēku dzīvesstāstu apzināšanai un dokumentēšanai. Projekts ietver trīs galvenās aktivitātes: 1) apkaimju iedzīvotāju tikšanās ar vēstures izpētes ekspertiem un apkaimē dzīvojošo dzīvesstāstu pētnieci Baibu Belu, tās laikā apkaimes iedzīvotāji tiks iepazīstināti ar dzīvesstāstu pieeju; 2) dzīvesstāstos dokumentēto apkaimes cilvēku foto portretu izveide kopā ar apkaimē dzīvojošo fotogrāfi Intu Ruku; 3) komunikācija ar apkaimes iedzīvotājiem par dzīvesstāstu dokumentēšanu, un kopējā stāsta izveide par apkaimi un tās cilvēkiem. |
| 4. | Biedrība “Zasulaukam un Šampēterim” | "Grāmatu namiņš apkaimes bērniem" | 3240,00 | 01.12.2023-20.04.2024 | Projektā plānots izveidot bērnu grāmatu namiņu blakus jau esošajam bērnu rotaļu laukumam, kas atrodas starp Candera-Baseina-Volguntes ielām. 2022. gadā pirmo reizi līdzās šai vietai tika rotāta arī apkaimes Ziemassvētku egle, kas pierādīja, ka šī ir lieliska tikšanās vieta apkaimes iedzīvotājiem un spēj ar pilsētvides objektiem veiksmīgi uzrunāt arī to apkaimes iedzīvotāju daļu, kas līdz šim vēl nav iesaistījušies citos apkaimes saliedēšanas notikumos. Projektu veidos apkaimes iedzīvotāji un tā atklāšanā pavasarī tiks rīkots pasākums bērniem, lai iepazītos ar grāmatu namiņu un uzzinātu vairāk par savu apkaimi. |
| 5. | Rīgas Dārziņu iedzīvotāju biedrība | "Rīgas apkaimju orientēšanās kauss" | 3500,00 | 01.12.2023-30.04.2024 | Rīgas apkaimju orientēšanās kauss ir orientēšanās pasākums 5 dažādās Rīgas apkaimēs, 2024. gada pavasarī. Apkaimes izvēlētas tā, lai Rīgas iedzīvotājiem būtu iespēja iepazīties ar dažādām Rīgas daļām – austrumos, rietumos, ziemeļos, dienvidos un centra rajonā. Viena no apkaimēm būs Dārziņi, kas atrodas pašos Rīgas ziemeļos.  Lai veicinātu plašāku dalībnieku iesaisti, pirms katra posma veikšanas tiks nodrošinātas īsas apmācības, lai izprastu orientēšanās pamatprincipus un iesaistītu arī tādus dalībniekus, kuriem vēl nav bijusi līdzšinēja pieredze. Papildus tiks organizēts brīvais starts – komandas varēs doties distancē sev ērtā laikā, sacensību dienā no plkst. 10:00-15:00. Dalībai un iesaistei sacensībās tiks uzrunātas arī apkaimju biedrības. Dalība sacensībās būs bez maksas un piedalīties varēs neierobežots dalībnieku skaits.  Dalībniekiem šīs sacensības būs ne tikai lieliska iespēja nodarboties ar aktīvu dzīvesveidu, bet arī iepazīt Rīgas apkaimes no pilnīgi cita skatupunkta. Piedaloties orientēšanās sacensībās, pat tiem, kuri apkaimē dzīvojuši vairākus desmitus gadu, var atklāt interesantas, iepriekš neredzētas vietas savā apkaimē. |
| 6. | Biedrība "Brasa" | "Hospitāļu prāti 2023/2024" | 3360,00 | 01.11.2023-30.04.2024 | “Hospitāļu prāti” kopš 2019.gada ir apkaimē atpazīstams zīmols. Spēles notikušas gan Hospitāļu ielas kaimiņu svētkos, gan projekta “Brasas vasara” laikā, gan arī pāris sezonu garumā - gan klātienē, gan attālināti, kad pandēmija diktēja savus noteikumus.  2023./2024.gadu sezonā tiks turpināta šī zīmola esamība un spēļu norise. Tiks organizētas 12 klātienes spēles, katrā no tām, saglabājot tradīciju, 10 jautājumu kārtas, sastāvošas no 7 jautājumiem.  Spēļu norises vieta tradicionāli kopš 2019.gada pirmās spēles ir kafejnīca “Hospitāļu Ezītis miglā”, kas joprojām laipni un bez atlīdzības piedāvā savas 2.stāva telpas spēļu organizēšanai katru otro otrdienu. |